## La Generalitat augmenta un 22 % el pressupost per a lluitar contra la discriminació que patixen les persones amb VIH

*** El director general de Diversitat recorda “l’especial compromís del Consell contra la discriminació i el dret a viure sense estigmes socials”
* Durant l’any passat, 4.317 persones van rebre tractaments antiretrovirals a la Comunitat Valenciana**

La Generalitat ha augmentat un 22 % respecte a anys anteriors el pressupost destinat a lluitar contra la discriminació que patixen les persones amb el virus d’immunodeficiència humana (VIH), que pot provocar la malaltia de sida en la fase més avançada.

El director general de Diversitat, Stephane Soriano, ha recordat l’“especial compromís” del Consell en la lluita “contra tota mena de discriminació” a la Comunitat Valenciana, així com “el dret de milers de persones afectades per VIH a viure sense estigmes socials”.

Soriano ha explicat que la Vicepresidència i Conselleria de Servicis Socials, Igualtat i Vivenda publicarà d’ací a poc temps una línia d’ajudes per un import de 275.000 euros per a donar suport a programes i accions de sensibilització, informació i formació a través d’entitats.

Per a Soriano, “cada euro destinat a esta causa és un raig d’esperança per a milers de persones afectades pel VIH que volen viure en llibertat i lliures d’estigmes”.

Estes ajudes s’emmarquen en la “voluntat” de la Vicepresidència de “no baixar la guàrdia en la lluita contra el VIH i les malalties de transmissió sexual (MTS) i de donar suport als projectes que promocionen i fomenten la igualtat de tracte en la nostra societat”, ha indicat el director general de Diversitat.

**Alerta i prevenció**

Soriano ha assenyalat la necessitat de mantindre les actuacions i els programes d’alerta per a la prevenció de contagis per VIH i per MTS, ja que les dades constaten un increment de casos en els últims anys.

Quant al VIH, 14.317 persones van rebre durant l’any passat tractaments antiretrovirals per a frenar la infecció, la qual cosa implica un increment del 6,77 % respecte al període anterior del nombre de pacients tractats amb estos fàrmacs.

Per províncies, del total de persones infectades per VIH, 5.370 d’elles viuen Alacant; 1.195, a Castelló, i 7.752 pacients residixen a la província de València.

Respecte a les infeccions de transmissió sexual, també s’ha constatat l’increment en els últims anys dels casos notificats. El perfil del pacient amb ITS és principalment el d’un home, d’una edat compresa entre els 20 i els 40 anys, que manté relacions sexuals amb múltiples parelles.

El director general de Diversitat ha avançat que també es donarà suport a accions d’informació i formació en matèria de VIH a professionals d’educació, sanitat, forces i cossos de seguretat i personal d’emergències, així com per a la posada en marxa de plans de suport psicològic, legal i social per a persones que patisquen discriminació per ser portadores del VIH.

Fecha: 21/08/2024